DA Den Europæiske Unions Tidende L 138/110

KOMMISSIONENS GENNEMFØRELSESAFGØRELSE

af 12. maj 2014

om afslutning af antidumpingproceduren vedrørende importen af agglomererede sten med oprindelse i Folkerepublikken Kina

(2014/272/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (»grundforordningen«) (1), særlig artikel 9, stk. 2, og

ud fra følgende betragtninger:

A. SAGSFORLØB

INDLEDNING

(1) Europa-Kommissionen (»Kommissionen«) indledte i juni 2013 en antidumpingprocedure vedrørende importen til Unionen af agglomererede sten med oprindelse i Folkerepublikken Kina og offentliggjorde en meddelelse herom i Den Europæiske Unions Tidende (2).

(2) Proceduren blev indledt som følge af en klage, der blev indgivet den 14. maj 2013 af A.St.A Europe (»klageren«), på vegne af EU-producenter, der tegner sig for mere end 25 % af den samlede produktion i Unionen af agglomererede sten.

(3) Klagen indeholdt umiddelbare beviser for dumping af den pågældende vare med deraf følgende væsentlig skade, hvilket var tilstrækkeligt til at berettige indledningen af proceduren.

(4) Kommissionen underrettede klageren, andre kendte EU-producenter, sammenslutningen af EU-producenter, kendte eksporterende producenter i Folkerepublikken Kina (»Kina«), repræsentanter for Kina, kendte importører, kendte EU-producenter af råvarer og udstyr til fremstilling af agglomererede sten, kendte brugere, en sammenslutning af råvareproducenter samt bruger- og forbrugersammenslutninger om procedurens indledning og fremsendte spørgeskemaer. Interesserede parter fik lejlighed til at tilkendegive deres synspunkter skriftligt og til at anmode om en høring inden for den frist, der var fastsat i indledningsmeddelelsen.

(5) Klageren, andre EU-producenter, de eksporterende producenter i Kina, importører og brugere fremsatte deres synspunkter. Alle interesserede parter, der anmodede herom, og påviste, at der var særlige grunde til, at de burde høres, blev hørt.

B. TILBAGETRÆKNING AF KLAGEN OG AFSLUTNING AF PROCEDUREN

(6) Ved brev af 18. februar 2014 til Kommissionen trak klageren formelt sin klage tilbage.

(7) I overensstemmelse med grundforordningens artikel 9, stk. 1, kan en procedure afsluttes, hvis klagen trækkes tilbage, medmindre en sådan afslutning ikke ville være i Unionens interesse.

(8) Undersøgelsen frembragte ikke oplysninger, hvoraf det fremgik, at en sådan afslutning ikke ville være i Unionens interesse. Kommissionen er derfor af den opfattelse, at denne procedure bør afsluttes. De interesserede parter er blevet underrettet herom og har fået mulighed for at fremsætte bemærkninger. Der indkom imidlertid ingen bemærkninger.

(9) Kommissionen konkluderer derfor, at antidumpingproceduren vedrørende importen til Unionen af agglomererede sten med oprindelse i Kina bør afsluttes.

(10) Denne afgørelse er i overensstemmelse med udtalelse fra det udvalg, der er nedsat i henhold til grundforordningens artikel 15, stk. 1 —

VEDTAGET DENNE AFGØRELSE:

Artikel 1

Antidumpingproceduren vedrørende importen til Unionen af fliser og andre varer med plan overflade, blokke og plader af kunststen, som holdes sammen af harpikser, eller af anden agglomerering af sten og/eller glas og/eller spejlglas, som holdes sammen af harpikser, med oprindelse i Folkerepublikken Kina, i øjeblikket henhørende under KN-kode ex 6810 11 90, ex 6810 19 00, ex 6810 91 00, ex 6810 99 00, ex 7016 10 00, ex 7016 90 40, ex 7016 90 70 og ex 7020 00 80 afsluttes hermed.

Artikel 2

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 12. maj 2014. På Kommissionens vegne José Manuel BARROSO Formand

(1) EUT L 343 af 22.12.2009, s. 51.

(2) EUT C 183 af 28.6.2013, s. 21.